'Enorme agterstand' weens justisie se gekraakte IT-stelsel | Maroela Media
Die kuberaanval op die departement van justisie en grondwetlike ontwikkeling se IT-stelsel sowat drie weke gelede is steeds besig om groot dele van die regstelsel lam te lê – en regslui en gewone burgers wat van die howe afhanklik, sit hande in die hare.
'n Prokureur waarsku boonop nou dat enorme agterstande wag wanneer die stelsel uiteindelik weer in werking tree.
"Die meester van die hooggeregshof kan niks doen nie. Hulle doen gewoonlik nie veel nie, maar nou het hulle nóg 'n rede," het 'n radelose Pretoriase prokureur Dinsdag gesê.
"Jy kan nie 'n boedel aanmeld nie, lêers is weg, daar is hengse vertragings want daar is geen ander roete as net deur die meester se kantoor nie. Elke enkele ding staan stil," sê sy.
Die prokureur sê selfs die bodes wat prokureurs gebruik – en hulle ken elke moontlike opsie wat 'n mens by die hof kan probeer – kan nie hond haaraf maak nie.
Die kuberaanval aan die begin van die maand het bykans al justisie se stelsels geraak en hoewel daar volgens die departement sedertdien vordering gemaak is om sekere kritieke dienste weer aanlyn te bring, is eksekuteursbriewe steeds van die belangrike dokumente wat nié uitgereik kan word nie.
'n Bloemfonteinse vrou wat 'n welsynsorganisasie bedryf, sê die instelling het onlangs 'n huis van 'n bejaarde weldoener ná die vrou se dood geërf. Weens die stelsel wat grootliks tot stilstand geknars het, kan hulle egter nie 'n eksekuteursbrief bekom sodat die eiendom verkoop kan word nie.
Die probleem het nou 'n rimpeluitwerking.
"Die munisipale rekening en die erfbelasting vir die eiendom bly ophoop – en ons is voortaan daarvoor verantwoordelik – maar ons kan nie die eiendom verkoop nie omdat ons nie 'n eksekuteursbrief kan bekom nie," sê sy.
Die departement van justisie het 'n week gelede, in sy laaste bywerking oor die situasie, gesê as 'n tussentydse maatreël word dokumente wat byvoorbeeld benodig word om toegang tot 'n oorledene se bankrekening vir die betaal van begrafniskoste te kry, met die hand verwerk.
Weens die gevaar van bedrog kan dieselfde egter nie met eksekuteursbriewe gedoen word nie.
Die voogdyfonds was tot 'n week gelede ook steeds ontoeganklik, hoewel die departement onderneem het om elke moontlike poging aan te wend om vandeesweek funksionaliteit te herstel.
Dié fonds wat deur die meester gehanteer en geadministreer word, betaal geld uit aan 'n minderjarige wanneer dié 'n direkte erfgenaam is. Voogde van die minderjarige kinders moet dan 'n eis by die voogdyfonds indien vir alles van skoolgeld tot kos en klere.
Dit is reeds 'n enorme administrasieproses en kinders is grootliks afhanklik van die stelsel om die eise tydig te hanteer. Weens die kuberaanval is die fonds egter ook ontoeganklik.
Navrae hieroor aan die departement oor watter vordering daar tot dusver gemaak is om funksionaliteit van die stelsel ten volle te herstel, was tot dusver onbeantwoord.
Die prokureur met wie Maroela Media gepraat het, sê wanneer die stelsel weer aanlyn gebring word, hulle enorme agterstande verwag.
"Ons is nou net deur verlede jaar se agterstande en probleme, hoeveel erger kan dit nog word?"
Niks abnormaals nie. Sedert 1994 het alles in RSA agteruit
Niks abnormaals nie. Sedert 1994 het alles in RSA agteruit gegaan … danksy ANC.
Maar ons mens is moes bekwaam en geleerd om die tipe goed uit te sorteer, of moet hulle nou weer met hulle 30% slaag syfer kom bak handtjies staan en hulp vra?
"Hulle doen gewoonlik nie veel nie …" Lekker gelag !
Die landroskantoor in Kempton Park reageer sedert Julie 2020 nie op eposse wat aan hulle gestuur word nie. Sukkel om magtiging van die hooflandros te kry om moeder se boedel af te handel.